Prečišćeni tekst Pravilnika o sadržaju prijave oznake operatera fiskalnog servisa, načinu generisanja identifikacionog koda obveznika fiskalizacije i načinu dostavljanja podataka i generisanja oznake o poslovnim prostorima obveznika fiskalizacije obuhvata sljedeće propise:
1. Pravilnik o sadržaju prijave oznake operatera fiskalnog servisa, načinu generisanja identifikacionog koda obveznika fiskalizacije i načinu dostavljanja podataka i generisanja oznake o poslovnim prostorima obveznika fiskalizacije ("Službeni list Crne Gore", br. 054/20 od 08.06.2020),
2. Pravilnik o izmjenama Pravilnika o sadržaju prijave oznake operatora fiskalnog servisa, načinu generisanja identifikacionog koda obveznika fiskalizacije i načinu dostavljanja podataka i generisanja oznake o poslovnim prostorima obveznika fiskalizacije ("Službeni list Crne Gore", br. 057/21 od 01.06.2021), u kojima je naznačen njihov dan stupanja na snagu.
PRAVILNIK
O SADRŽAJU PRIJAVE OZNAKE OPERATERA FISKALNOG SERVISA, NAČINU GENERISANJA IDENTIFIKACIONOG KODA OBVEZNIKA FISKALIZACIJE I NAČINU DOSTAVLJANJA PODATAKA I GENERISANJA OZNAKE O POSLOVNIM PROSTORIMA OBVEZNIKA FISKALIZACIJE
("Službeni list Crne Gore", br. 054/20 od 08.06.2020, 057/21 od 01.06.2021)
Član 1
Ovim pravilnikom propisuje se sadržaj prijave oznake operatora fiskalnog servisa, način uvida u podatke dostavljene organu uprave nadležnom za poslove naplate javnih prihoda (u daljem tekstu: Uprava) i način testiranja korišćenja fiskalnog servisa, način generisanja, dužina i tip zapisa za identifikacioni kod obveznika fiskalizacije, način dostavljanja podataka i način generisanja oznake o poslovnim prostorima u kojima obveznik fiskalizacije obavlja djelatnost i sadržaj jedinstvene identifikacione oznake proizvođača i održavalaca programskog rješenja.
Član 2
Obveznik fiskalizacije, u smislu ovog pravilnika, je:
   1) fizičko lice koje je obveznik poreza na dohodak i obveznik je izdavanja računa za isporuku proizvoda, odnosno usluga;
   2) pravno lice koje je obveznik poreza na dobit u skladu sa zakonom kojim se uređuje porez na dobit pravnih lica i koje je obveznik izdavanja računa za isporuku proizvoda, odnosno usluga;
   3) poreski obveznik koji ostvaruje promet od prodaje roba ili usluga putem samonaplatnih uređaja (automata), a koji nije u obavezi izdavanja računa u skladu sa zakonom kojim se uređuje porez na dodatu vrijednost.
Član 3
Obveznik fiskalizacije treba da dostavi Upravi prijavu oznake operatora fiskalnog servisa, radi identifikacije operatora.
Prijavu iz stava 1 ovog člana, odveznik fiskalizacije dostavlja Upravi elektronskim putem.
Član 4
Prilikom izdavanja fiskalnog računa na računu se ispisuju podaci o identifikacionom kodu obveznika fiskalizacije, koji se generišu prema dužini i tipu zapisa u skladu sa Prilogom 2.
Član 5
Radi sprovođenja postupka fiskalizacije i potvrde identiteta prilikom elektronske razmjene podataka i informacija sa Upravom, obveznik fiskalizacije treba da ima uspostavljenu stalnu internet vezu i da koristi certifikat za elektronski potpis.
Obveznik fiskalizacije može da izvrši provjeru računa preko aplikacije na internet stranici (u daljem tekstu: internet aplikacija) Uprave:
   1) za koje je završen postupak fiskalizacije računa za gotovinsko plaćanje, i
   2) u kojima se javlja kao kupac za bezgotovinsko plaćanje.
Obveznik fiskalizacije u slučaju provjere računa iz stava 2 tačka 2 ovog člana, provjerava da li je izdavalac računa obveznik poreza na dodatu vrijednost i da li je za izdati račun završen postupak fiskalizacije.
Član 6
Proizvođač i održavalac programskog rješenja može da koristi internet alikaciju Uprave, radi uvida u pregled obveznika fiskalizacije koji su Upravi dostavili podatke o korišćenju njihovih programskih rješenja, odnosno usluga održavanja.
Ako podaci iz stava 1 ovoga člana ne odgovaraju podacima o obveznicima fiskalizacije koji koriste njihovo programsko rješenje, odnosno koji su dostavili podatak da koriste njihove usluge održavanja, proizvođač i održavalac programskog rješenja o tome obavještavaju Upravu.
Član 7
Proizvođač i održavalac programskog rješenja može da testira korišćenje fiskalnog servisa putem sistema za testiranje.
Testiranjem sistema iz stava 1 ovog člana potvrđuje se povezanost i dostupnost sistema eFiskalizacije.
Član 8
Obveznik fiskalizacije treba da Upravi elektronskim putem dostavi podatke o svim poslovnim prostorima u kojima obavlja djelatnost putem internet aplikacije Uprave.
Upisom podataka za pojedini poslovni prostor Uprava generiše oznaku poslovnog prostora koja se prikazuje i čuva u bazi podataka za eFiskalizaciju.
Oznaka poslovnog prostora je jedinstvena alfanumerička oznaka od deset karaktera na nivou obveznika fiskalizacije.
Član 9
Obveznik fiskalizacije putem internet aplikacije Uprave generiše podatke za svaki poslovni prostor prije početka izdavanja fiskalnog računa u tom poslovnom prostoru.
Član 10
Radi stavljanja u promet programskog rješenja i obavljanja usluga održavanja proizvođač, odnosno održavalac programskog rješenja, treba da imaju određenu jedinstvenu identifikacionu oznaku.
Oznaka iz stava 1 ovog člana sastoji se od deset alfanumeričkih znakova.
Član 11
Obrazac 1 i Prilozi 1 i 2 čine sastavni dio ovog pravilnika.
Član 12
Ovaj pravilnik stupa na snagu danom objavljivanja u "Službenom listu Crne Gore".

PRILOG 1
PRIJAVA OZNAKE OPERATORA FISKALNOG SERVISA RADI IDENTIFIKACIJE OPERATERA
Obveznik fiskalizacije treba da oznaku operatora poveže sa jedinstvenim matičnim brojem lica koje izdaje račun.
Oznaku operatora određuje obveznik fiskalizacije kao alfanumerički zapis od deset znakova koji se prikazuje na fiskalnom računu. Odgeđenu oznaku operatera povezanu sa jedinstvenim matičnim brojem operatera, obveznik fiskalizacije dostavlja upravi korišćenjem aplikacije za podršku fiskalizaciji.
Oznaka operatora povezana sa jedinstvenim matičnim brojem za lice i obveznik fiskalizacije jednom dodijeljenu i korišćenu oznaku operatora ne može dodijeliti drugom licu odnosno operatoru.
Ako operator nije lice u radnom odnosu kod obveznika fiskalizacije taj podatak se navodi u Prijavi oznake operatora uz naznaku odnosa o kojem se radi.
Obveznik fiskalizacije dostavlja prijavu oznake operatora najkasnije 24 sata prilikom promjene bilo kog podatka koji se prijavljuje putem prijave oznake operatora. Poreski obveznik pristupa portalu uprave pomoću validnog certifikat na adresu: https://efitest.tax.gov.me/self-care za potrebe testiranja, odnosno na adresu: https://efi.tax.gov.me/self-care u produkcionom okruženju.
Ako je operator sam obveznik fiskalizacije kao fizičko lice ili se radi o samonaplatnom uređaju (automatu) kod dostave poruke zahtjeva podatak o operatoru navodi se jedinstveni matični broj fizičkog lica obveznika fiskalizacije.
PRILOG 2
GENERISANJE PODATRAKA O IDENTIFIKACIONOM KODU OBVEZNIKA FISKALIZACIJE PRILIKOM IZDAVANJA FISKALNOG RAČUNA
Identifikacioni kod obveznika fiskalizacije je alfanumerički zapis od 32-znaka u heksadecimalnom formatu (brojevi 0-9 imala slova a-f).
Identifikacioni kod obveznika fiskalizacije generiše obveznik fiskalizacije, odnosno programsko rješenjekoje obveznik fiskalizacije koristi za fiskalizaciju i dostavlja ga prilikom fiskalizacije računa Sistemu eFiskalizacije.
Identifikacioni kod obveznika fiskalizacije iz stava 2 oovog priloga nakon dostavljanja sistemu eFiskalizacije ispisuje se na fiskalnom računu.
Svaki softver za ENU mora imati ekran za funkciju koji omogućava da se parametri potrebni za formiranje IKOF unesu u odgovarajuća polja:
   - PIB poreskog obveznika
   - datum i vrijeme izdavanja računa
   - broj računa
   - kod poslovnog prostora
   - kod ENU
   - kod softvera
   - ukupni iznos računa.
Kada se unese, softver ENU može kreirati IKOF koristeći ove parametre i digitalni potpis poreskog obveznika.